Lene Espersen (KF), 2002-03-14:
Jeg takker også for de positive tilkendegivelser, som i hvert fald en del af Folketingets partier har givet
dette lovforslag.
Først til fru Birthe Rønn Hornbech, som jeg syntes holdt et utrolig godt indlæg, og som jo bl.a. præciserede den problemstilling, der er omkring aktindsigtsdiskussionen.
Det her med, at de stærke fanger har en mulighed for at mobbe andre, uden at de pågældende personer føler sig trygge og føler, at de med fuld sikkerhed kan give deres negative indtryk videre til Kriminalforsorgens medarbejdere.
Det er en meget, meget væsentlig pointe, og vi har jo alle sammen en interesse i at sikre, at ikke mindst de svage fanger føler, at de har en beskyttelse i den tid, hvor de sidder fængslet.
Det bringer mig så over til Socialdemokratiets ordfører, der spurgte, om der var sket noget nyt.
Jeg vil sige, at jeg deler fuldt ud bl.a. hr. Helge Adam Møllers og også fru Birthe Rønn Hornbechs sådan indledende betragtninger om, at det her jo er politik.
Der er kommet en ny regering, og det er i hvert fald den helt afgørende nye ting, der er sket.
Vi mener ikke, at reglerne, som de er i dag, er tilstrækkelige, og det er bl.a. derfor, at vi har fremsat forslag, hvor vi synes, der bliver en mere balanceret tilgang for så vidt angår spørgsmål om, at det bliver strafbart at flygte, således at det ikke kun er den person, der hjælper en til at flygte, der bliver straffet via straffelovens paragraffer.
Også på aktindsigtsområdet har vi en anden holdning til det end den holdning, som man ligesom kan høre at Socialdemokratiet tilkendegiver.
Det, der er nyt med hensyn til aktindsigt, fremgår af lovforslaget på side 8 og bliver videreført på side 10. I dag er det sådan, at det kun er efter en konkret vurdering, at man begrænser aktindsigten, og der er altså en risiko for, at en lang række personer så ikke tør give de her oplysninger fra sig, fordi de ikke kan være 100 pct. sikre på, at de er garanteret anonymitet.
Det er en konkret vurdering efter de gældende regler. Det, som regeringen lægger op til, er, at de pågældende skal kunne garanteres anonymitet.
Så der er en afgørende forskel i forhold til de gældende regler, og jeg forstod det sådan på fru Lissa Mathiasen, at det var præcis der, Socialdemokratiet godt ville have en præcisering af, hvor det er, at der er en forskel i forhold til de gældende regler.
Så meget om det, men det er det, der er årsagen til det.
Jeg vil da gerne understrege, at for regeringen har det været meget, meget afgørende, at vi fik gjort så meget som overhovedet muligt for at have en sikkerhed for at beskytte ikke kun de svage, man kan sige alle de andre, mod de stærke fanger, men naturligvis også personalet i fængslerne, som vi jo ved er meget, meget voldsomt psykisk belastet, og som i mange tilfælde jo sådan set er dem, der har det allerværst. De skal jo være i fængslerne det meste af deres liv i form af deres arbejde, og over for dem må vi altså tænke på, hvad der yderligere kan gøres, for at deres psykiske arbejdsmiljø bliver bedre.
Der tror vi på, at en ændring af aktindsigtsreglerne er noget af det, der kan være med til at forbedre vilkårene generelt som beskyttelse mod de stærke fanger.
Så det var svaret på det spørgsmål fra Socialdemokratiet.
Jeg siger tusind tak til Dansk Folkeparti for den positive tilkendegivelse.
Den er jeg utrolig glad for, og jeg er glad for, at der er et parti, der så klart deler regeringens opfattelse af, hvad der er behov for. Den konservative ordfører, hr. Helge Adam Møller, vil jeg takke for et meget, meget, meget engageret indlæg, som jeg naturligvis deler 100 pct. Til SF's ordfører: Ja, man fristes jo næsten til at sige ordfører ét og to.
Jeg takker først for de pæne ord, om end der måske var en vis spydig tone i fru Margrete Aukens indlæg, om regeringens initiativer.
Vi tager naturligvis SF's ordførertale ad notam, om end det var en afvisning.
Til fru Elisabeth Arnold vil jeg sige, at det da selvfølgelig er korrekt, at som reglerne er i dag, får man, når man flygter fra fængsel, en sanktion eller en disciplinær straf.
Det har vi syntes var en mærkelig ubalance at have i tingene, og jeg tror, at i forhold til sådan almindelige menneskers opfattelse af lov og ret, kan det virke temmelig stødende for retsbevidstheden, at det alene er bistand til undvigelse, der er strafbar, så vi har fundet det mest rigtigt, at man også kriminaliserer den person, der rent faktisk flygter, og ikke kun den, der yder bistand hertil.
Om aktindsigt: Jeg kunne forstå, at fru Elisabeth Arnold så alligevel havde visse positive ting omkring fangeflugt.
Til gengæld var der ikke så meget radikal forståelse for
aktindsigtsændringerne, dem har jeg redegjort for her.
Endelig om udgangsbestemmelserne: Det er jo ikke noget, Folketinget vedtager.
Det er administrative vedtagelser, og det er, som det fremgår af lovforslaget, initiativer, som jeg allerede har iværksat, og som selvfølgelig via bekendtgørelse osv. vil blive bekendtgjort for offentligheden og selvfølgelig også blive brugt som redskab i forhold til dem, der benytter dem i det daglige.
Men jeg vil da gerne fremhæve, at vi mener, det er nødvendigt at begrænse udgangsmulighederne.
Vi siger ikke, at udgang som sådan er et redskab, der ikke skal benyttes, for vi deler faktisk den langt overvejende opfattelse - tror jeg - hos alle, der interesserer sig for området, nemlig at der er et godt resocialiserende element i at benytte udgangsmulighederne.
Regeringen har bare ikke fundet, at de nuværende udgangsregler var i overensstemmelse med, hvad vi finder er ret og rimeligt, og derfor har vi skærpet reglerne ganske betragteligt på nogle områder.
Det er korrekt, at et af de steder, hvor vi har skærpet, er, for så vidt angår weekendudgange.
Vi finder, at det ud fra et resocialiserende perspektiv egentlig kan virke ganske fornuftigt, at en indsat skal besøge sin familie, men når vi taler om dem, der skal ud at besøge venner og bekendte, har vi ikke set det store behov for, at man dér skulle have så liberale regler, som det i dag er tilfældet.
Det, som jeg har lagt meget vægt på, er bl.a. også, at vi gerne vil begrænse risikoen for, at ofre for forbrydelser møder deres gerningsmand.
Derfor vil der også blive fastsat vilkår om, at en indsat under udgang ikke må opsøge gerningsstedet eller offeret for forbrydelsen.
Det er en anden af de udgangsskærpelser, som jeg lægger op til, men som sagt fremgår det af lovforslaget.
Endelig kan jeg forstå, at Enhedslisten ikke kan støtte lovforslaget ud fra de overvejelser, som fru Line Barfod har gjort sig, og det tager jeg naturligvis ad notam.
Der er også områder, hvor vi er så politisk uenige, at det ikke er muligt at mødes et eller andet sted på den gyldne mellemvej. Til gengæld takker jeg Kristeligt Folkeparti for støtten
til lovforslaget.
Jeg ser selvfølgelig frem til udvalgsbehandlingen, og der vil vi jo givetvis også modtage høringssvar, som mange har efterlyst i dag, ikke mindst fra de mennesker, der arbejder med det her til daglig.
Det bliver jo interessant at se, hvordan de stiller sig, ikke mindst til spørgsmålet
om begrænsning af aktindsigt.